Oʻzbekiston Milliy universiteti faoliyatini yanada takomillashtirish chora-tadbirlari toʻgʻrisida
(resolution, 2021-12-25)

Oliy taʼlim rivojining jahon tajribasini hisobga olgan holda yuqori malakali mutaxassislar tayyorlash darajasi va sifatini tubdan oshirish, Milliy universitetning ilmiy salohiyatini yanada mustahkamlash, oʻquv jarayonining ilmiy-tadqiqot faoliyati bilan uzviy aloqasini kuchaytirish, professor-oʻqituvchilar va talabalarni fundamental va amaliy tadqiqotlar oʻtkazishga keng jalb etish, shuningdek buning uchun zarur zamonaviy infratuzilma va moddiy-texnika bazasini yaratish maqsadida: 1. Oʻzbekiston Respublikasi Oliy va oʻrta maxsus taʼlim vazirligi, Moliya vazirligi, Xalq taʼlimi vazirligi va Fanlar akademiyasining Mirzo Ulugʻbek nomidagi Oʻzbekiston Milliy universiteti (keyingi oʻrinlarda — Milliy universitet)ni Oʻzbekiston Respublikasi Milliy universiteti va Fanlar akademiyasining Yadro fizikasi instituti negizida qayta tashkil etish toʻgʻrisidagi taklifi qabul qilinsin. 2. Quyidagilar Milliy universitet faoliyatining asosiy vazifalari etib belgilansin: fundamental va gumanitar fanlar sohasida yuqori malakali oʻqituvchi va ilmiy kadrlarni zamonaviy talablar darajasida tayyorlash, respublikaning bazaviy universiteti sifatida oliy taʼlimning oʻquv dasturlarini ishlab chiqish va takomillashtirishni taʼminlash; fundamental ilmiy tadqiqotlar oʻtkazish, ilm-fanning istiqbolli, yuqori texnologiyali yoʻnalishlari boʻyicha mamlakatimiz ilmiy maktablarini rivojlantirish, ilm-fan va oliy taʼlim sohalarida yetakchi xorijiy universitetlar va ilmiy markazlar bilan hamkorlikni yanada mustahkamlash; mamlakat oliy taʼlim muassasalarining taʼlim-tarbiya, ilmiy-uslubiy va madaniy-maʼrifiy faoliyatini muvofiqlashtirish, uzluksiz taʼlim tizimi bosqichlarining uzluksizligi va davomiyligini taʼminlash; oliy taʼlim muassasalari oʻqituvchilari hamda ilmiy-tadqiqot tashkilotlari mutaxassislarini qayta tayyorlash hamda malakasini oshirish tizimini eʼtirof etilgan xalqaro talablar va standartlar darajasida takomillashtirish. Belgilab qoʻyilsinki, Milliy universitet respublikaning matematika, tabiiy-ilmiy va gumanitar yoʻnalishlari boʻyicha oliy maʼlumotli kadrlar tayyorlash sohasidagi tayanch oliy taʼlim muassasasi hisoblanadi. 5. Milliy universitet huzuridagi Amaliy fizika ilmiy-tadqiqot instituti 2016-yilning 1-iyulidan tugatilsin va barcha ilmiy loyihalar, uskunalar va boshqa mol-mulkning maqsadga muvofiqligini tanqidiy tahlil qilish yakunlari boʻyicha ular Milliy universitetning Fizika fakultetiga topshirilsin. 9. Oʻzbekiston Respublikasi Moliya vazirligi, Oliy va oʻrta maxsus taʼlim vazirligi, Iqtisodiyot vazirligi Yadro fizikasi institutining 1956 — 1972-yillarda qurilgan obyektlarini xalqaro ilmiy konferensiyalar va seminarlar oʻtkazishga moʻljallangan zamonaviy infratuzilmani shakllantirgan holda ularni zarur multimedia uskunalari va kommunikatsiyalar bilan jihozlash, shu jumladan: 200 oʻrinli majlislar zali va 4 ta seksiya auditoriyalari bor maʼmuriy binoni; 600 oʻrinli zali boʻlgan binoni (sobiq madaniyat uyi); taklif qilinadigan ilmiy xodimlar uchun 30 oʻrinli mehmonxona tipidagi yotoqxonani kapital rekonstruksiya qilish uchun 2016-2017-yillarda budjet mablagʻlari ajratilishini nazarda tutsin. 10. Tugatilayotgan Yadro fizikasi instituti va Amaliy fizika ilmiy-tadqiqot institutining ilmiy va muhandis xodimlarini attestatsiyadan oʻtkazish uchun 4-ilovaga muvofiq tarkibda attestatsiya komissiyasi tuzilsin, malakali mutaxassislar Milliy universitet Fizika fakultetining yoʻnalishlar boʻyicha kafedralari va laboratoriyalariga ishga qabul qilinsin. 11. Oʻzbekiston Respublikasi Oliy va oʻrta maxsus taʼlim vazirligi Milliy universitet bilan birgalikda: oʻn kun muddatda Milliy universitetning yangilangan nizomini tasdiqlasin; Oʻzbekiston Respublikasi Moliya vazirligi bilan birgalikda Milliy universitetning maʼmuriy-boshqaruv hamda oʻquv-yordamchi xodimlari soni va tarkibini tasdiqlangan yangi tashkiliy tuzilmaga muvofiq holga keltirsin. 12. Oʻzbekiston Respublikasi Moliya vazirligi mazkur qarordan kelib chiqqan holda Oʻzbekiston Respublikasining 2016-yilgi respublika budjeti xarajatlari parametrlariga zarur oʻzgartishlar kiritsin. 13. Oʻzbekiston Respublikasi Mehnat vazirligi Oliy va oʻrta maxsus taʼlim vazirligi, Fanlar akademiyasi bilan birgalikda Fanlar akademiyasining tugatilayotgan Yadro fizikasi institutining boʻshayotgan xodimlarini belgilangan tartibda ish bilan taʼminlash choralarini koʻrsin. 14. Oʻzbekiston Respublikasi Oliy va oʻrta maxsus taʼlim vazirligi Adliya vazirligi hamda boshqa manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 15. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari R. Azimov va Oʻzbekiston Respublikasi Bosh vazirining oʻrinbosari B. Xodiyev zimmasiga yuklansin. R.S. Azimov — Oʻzbekiston Respublikasi Bosh vazirining birinchi oʻrinbosari, moliya vaziri, komissiya raisi A.V. Vaxabov — oliy va oʻrta maxsus taʼlim vaziri, komissiya raisining oʻrinbosari Sh.I. Salixov — Fanlar Akademiyasi prezidenti N. Tursunov — Oʻzbekiston Respublikasi Prezidenti Davlat maslahatchisining oʻrinbosari A.M. Sadikov — Oʻzbekiston Respublikasi Prezidenti Devoni bosh konsultanti D.R. Turdiyev — iqtisodiyot vaziri oʻrinbosari B. Nizamov — mehnat vaziri oʻrinbosari O.R. Parpiyev — Fan va texnologiyalarni rivojlantirishni muvofiqlashtirish qoʻmitasi ijrochi direktori F.X. Rizayev — Vazirlar Mahkamasining Yoshlar siyosati, taʼlim, madaniyat va sport masalalari boʻyicha axborot-tahlil departamenti mudiri Sh.S Sirojiddinov. — Oʻzbekiston milliy universiteti rektori A.X. Xaitbayev — Oʻzbekiston milliy universitetining oʻquv ishlari boʻyicha prorektori X.S. Daliyev — Oʻzbekiston milliy universiteti fizika fakulteti dekani B.O. Onorboyev — Vazirlar Mahkamasining Yoshlar siyosati, taʼlim, madaniyat va sport masalalari boʻyicha axborot-tahlil departamenti bosh mutaxassisi, komissiya kotibi..